আলী আহসান মোহাম্মদ মুজাহিদ : ২০০৬ সালের ২৮ অক্টোবর বাংলাদেশের রাজধানী ঢাকায় যে নারকীয় ঘটনা সংঘটিত হয়েছে আমার বিশ্বাস শুধু বাংলাদেশে নয় পৃথিবীর ইতিহাসে বা মানব সভ্যতার ইতিহাসে একটি অত্যন্ত জঘন্য, মর্মান্তিক ঘটনা। এ ধরনের ঘটনা ঘটার পেছনে স্বাভাবিক কোন কারণই তখন ছিল না। নির্বাচিত একটি সরকারের মেয়াদের শেষ দিকে তারা বিদায় নেয়ার প্রস্তুতি নিচ্ছিল, বিদায়কালীন সময়টা যাতে সুন্দর হয় এবং পরবর্তী কেয়ারটেকার সরকারের অধীনে নির্বাচনটা যাতে সুষ্ঠু হয়, সে নির্বাচনে যাতে সকলে অংশগ্রহণ করতে পারে এবং তা যাতে অবাধ ও নিরপেক্ষ হয় তার জন্য সকল প্রস্তুতি নিয়ে সময়টা অতিক্রম করছিল। এই সময় এ ধরনের একটি ঘটনা ঘটতে পারে বা এই ধরনের ঘটনা সংঘটিত করার ব্যাপারে কেউ পরিকল্পনা করতে পারে এটা আমাদের চিন্তা-চেতনা ও ধারনার বাইরে ছিল। খোলামনে কোন ধরনের নেতিবাচক ধারনা ও চিন্তা ছাড়াই আমরা আমাদের ঘোষিত সমাবেশ সফলের জন্য প্রস্তুতি নিচ্ছিলাম। ঠিক সেই সময় এই ঘটনা ঘটে।